নতুন চাকরিপ্রার্থীদের মিছিলে উত্তেজনা,পুলিশের সঙ্গে ধাক্কাধাক্কি বিক্ষোভকারীদের

কলকাতা: রাজপথ নতুন করে উত্তপ্ত। এসএসসি-র নতুন চাকরিপ্রার্থীরা ফের পথে নামলেন। মিছিল কিছুটা এগোতেই পুলিশের সঙ্গে ব্যাপক ধস্তাধস্তি বিক্ষোভকারীদের। অভিজ্ঞতার ভিত্তিতে ১০ নম্বর বাতিল করতে হবে, এই দাবি নিয়ে পথে নামেন নবাগতরা।  নতুন চাকরিপ্রার্থীদের মিছিল ঘিরে উত্তেজনা তৈরি হয়। তাঁদের মিছিল আটকায় পুলিশ। মিছিল ঘিরে ধুন্ধুমার পরিস্থিতি।

ফের পথে নামলেন এসএসসির নতুন চাকরিপ্রার্থীরা । সোমবার দুপুরে পূর্বনির্ধারিত কর্মসূচি অনুযায়ী করুণাময়ী থেকে বিকাশ ভবন পর্যন্ত বিক্ষোভ মিছিলের ডাক দেন চাকরিপ্রার্থীরা। কিন্তু শুরুতেই পুলিশি বাধায় উত্তাল হয়ে ওঠে পরিস্থিতি। বচসা থেকে হাতাহাতি, ক্ষোভে ফেটে পড়েন ২০২৫ সালের এসএলএসটি-র পরীক্ষার্থীরা। ঘটনার জেরে ধর্মতলায় রীতিমতো ধুন্ধুমার পরিস্থিতি তৈরি হয়। আন্দোলনকারীরা বলেন, যতক্ষণ না আমাদের তিনদফা দাবি পূরণ হচ্ছে, আমরা আন্দোলনের পথ ছাড়ব না ৷ শেষ রক্তবিন্দু পর্যন্ত এই পথে হাঁটব৷”

আরও পড়ুন: BLO -দের কমিশন অভিযান, এসআইআর চাপে অসুস্থ অনেকে, কী দাবি?

আন্দোলনকারীদের তিন দফা দাবি:

১) অভিজ্ঞতার জন্য অতিরিক্ত ১০ নম্বর বাতিল করতে হবে।

২) অবিলম্বে শূন্যপদ বৃদ্ধি—প্রায় ১৩ হাজার পদ বাড়ানোর দাবি তাঁদের।

৩) নিয়োগের স্বচ্ছতার স্বার্থে সমস্ত প্রার্থীর ওএমআর শিট প্রকাশ্যে আনতে হবে।

তিন দফা দাবি নিয়ে শিয়ালদহ থেকে রামলীলা ময়দান পর্যন্ত মিছিল করার অনুমতি থাকলেও তাঁরা এগিয়ে যান ধর্মতলার দিকে । বাধা পেয়ে মাঝপথেই রুট বদলে ফেলেন চাকরিপ্রার্থীরা। এসএন ব্যানার্জি রোড ধরে এগোতে থাকেন তাঁরা। সেই সময় মৌলালির মুখে ধস্তাধস্তি হয় পুলিশের সঙ্গে । মাটিতে পড়ে যান বহু আন্দোলনকারীরা। পুলিশের ব্যারিকেড সরিয়ে মিছিল এগোতে থাকে ধর্মতলার দিকে। কিন্তু তাঁদের মিছিল আটকাতে পর্যাপ্ত পুলিশ মোতায়েন ছিল না। ফলে পরিস্থিতি সামাল দিতে রীতিমতো হিমশিম খেতে হয় পুলিশকে। এরপর তাঁরা ধর্মতলার ডোরিনা ক্রসিংয়ে অবস্থান বিক্ষোভে বসে পড়েন। দ্বিতীয় ফেজে ফের অ্যাকশনে নামে পুলিশ। চাকরিপ্রার্থীদের চ্যাঙদোলা করে বাসে তোলা হয়।

দেখুন খবর: